Document ID: 31994L0024

Nõukogu direktiiv 94/24/EÜ,
8. juuni 1994,
millega muudetakse II lisa direktiivis 79/409/EMÜ loodusliku linnustiku kaitse kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikli 130s lõiget 1,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
vastavalt asutamislepingu artiklis 189c sätestatud menetlusele
ning arvestades, et:
nõukogu 2. aprilli 1979. aasta direktiivi 79/409/EMÜ (loodusliku linnustiku kaitse kohta) [3] II lisa tuleks muuta, et võtta arvesse uusimaid teadmisi linnustiku seisundi kohta;
mitmed liikmesriigid on palunud komisjonil muuta II/2 lisa, et lisada sinna teatud liike, millele varem ei võinud seaduslikult jahti pidada;
kõnealuse direktiivi artikli 7 lõike 4 järgi tuleb liikmesriikidel tagada, et jahipidamine järgiks asjaomaste linnuliikide mõistliku kasutamise ja ökoloogiliselt tasakaalustatud piiramise põhimõtteid;
olenevalt teatavate liikide geograafilisest levikust ja arvukusest võib neile mõnes riigis jahti pidada või neid paikselt piirata, seega võib teatavad taotlused II/2 lisa täiendamiseks heaks kiita;
liigid Limosa limosa, Limosa lapponica ja Numenius arquata tuleks II/2 lisast Itaalia osas välja jätta, et kaitsta ülemaailmselt ohustatud liiki Numenius tenuirostris, kuna eespool nimetatud liigid võib viimasena nimetatud liigiga segi ajada elukommete ja välimuse suure sarnasuse tõttu;
jahipidamise lubamine II/2 lisas loetletud liikidele on üksnes võimalus, mida liikmesriigid ise võivad lubada või mitte; seetõttu ei ole liikmesriigid kohustatud nimetatud tegevuseks meetmeid võtma ning kui nad nii otsustavad, võivad nad selle juurde jääda ka pärast käesoleva direktiivi kohaldamise kuupäeva,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 79/409/EMÜ II/2 lisa asendatakse käesoleva direktiivi lisaga.
Artikkel 2
Liikmesriigid jõustavad käesoleva direktiivi täitmiseks vajalikud õigus- ja haldusnormid 30. septembriks 1995.
Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 3
Käesolev direktiiv on adresseeritud liikmesriikidele.
Luxembourg, 8. juuni 1994

Labels: 20